Paarl se kinders stap saam vir MiaTientalle jong kinders onder die ouderdom van vyf en tieners het Dinsdag ter ere van die vierjarige Mia Botha gestap. (Foto: DJ Muller) Tientalle jong kinders onder die ouderdom van vyf en tieners het Dinsdag ter ere van die vierjarige Mia Botha na onder meer die skool in Paarl-Oos gestap, waar haar liggaampie verlede week gevind is. “Die gemeenskap se emosies het verander van kwaad na hartseer,” vertel DJ Muller, leraar en woordvoerder van Monte Christo Miqlat (MCM), ’n organisasie sonder winsbejag wat betrokke is by die gemeenskap van Paarl-Oos. “Terwyl ons gestap het, het ons sommer net geloop en gehuil. Nie net oor Mia nie, maar ook oor die geweldige verval in ons land.” Muller sê egter dit was wonderlik om te sien hoe kinders Dinsdag bereid was “om oor alle moontlike grense heen hande te vat en saam te sê: ‘Ons is nié oukei met hoe volwassenes kinders hanteer nie’.” Tientalle jong kinders onder die ouderdom van vyf en tieners het Dinsdag ter ere van die vierjarige Mia Botha gestap. (Foto: DJ Muller) Verskeie van die kinders het tydens die staptog plakkate omhoog gehou. Dié plakkate het gelui: “Ons is die toekoms”. “Volwassenes moet besef dat hulle ’n besonderse groot verantwoordelikheid het teenoor enige kind in die samelewing,” wys Muller daarop. “Kinders kan nie op hul eie die wêreld oorleef nie. Ons het volwassenes nodig wat na kinders kan omsien, hulle beskerm en hulle nie seermaak nie.” Mia se liggaam is ’n week gelede agter die Nederburg Primêre Skool in Paarl-Oos gevind nadat sy die dag vantevore as vermis aangemeld is. Die groep kinders en jongmense verbonde aan onder meer MCM sowel as Fountain of Hope en die NG Kerk Paarl‑Vallei het Dinsdag van MCM se gemeenskapsentrum in Paarl‑Oos na die skool gestap waar blomme by ’n kruisie neergelê is wat intussen vir Mia opgerig is. Vandaar het die groep na Mia se ma se huis gestap. “Haar ma se huis is letterlik 300 na 400 meter van die skool af… Die groot boodskap wat ons ook gister by die kinders wou tuisbring, is dat hulle nie moet dink dat hierdie tipe goed daar ver gebeur nie. “Dit kan baie naby aan jou huis gebeur.” Tientalle jong kinders onder die ouderdom van vyf en tieners het Dinsdag ter ere van die vierjarige Mia Botha gestap. (Foto: DJ Muller) Maroela Media het vroeër berig twee verdagtes is verlede week kort ná die moord op Mia in hegtenis geneem. Die twee verdagtes is egter intussen weer vrygelaat in afwagting op die uitslae van DNS-toetse. Volwassenes van Paarl-Oos het verlede week kort ná die moord aan ’n optog deelgeneem voordat die verdagtes in die hof sou verskyn het. “Die gemeenskap was kwaad – kwaad oor wat gebeur het en kwaad vir die polisie omdat hulle voel dat die polisie nie genoeg gedoen het nie,” vertel Muller. “Wat vir my wel interessant is, is dat die gemeenskap ook die strate begin skoonmaak het. Dit sê vir my die gemeenskap voel dat die hele area besig is om te verval en dat dít wat met Mia gebeur het, ’n simptoom is van hierdie algemene sosio-ekonomiese verval.”